Gaan doen gerus gevorderde bestuurkursusDie instrukteurs skep noodsituasies in ŉ gekontroleerde omgewing. (Foto: Brendon Staniforth) Ek bestuur al so naastenby 23 jaar lank. Ek was bevoorreg genoeg om nog nooit in ŉ groot botsing betrokke te wees waar ek self bestuur het nie. Ek het al drie klein bufferstampies gehad wanneer die verkeer wegtrek en dan weer nie wegtrek nie – asook talle noue ontkomings. Ek is oortuig daarvan dat die noue ontkomings nie in groot moleste ontaard het nie te danke is aan die paar gevorderde bestuurskursusse wat ek al agter die blad het. Hoekom? Dis eenvoudig. Die instrukteurs skep noodsituasies in ŉ gekontroleerde omgewing en leer jou dan wat die motor kan doen, hoe om op nuwe veiligheidstelsels staat te maak en dit tot jou voordeel te gebruik. Dit is fantasties as ŉ mens vir die eerste keer teen 80 km/h ŉ vol noodstop tussen die kegels doen sonder om een om te ry en te voel hoe die ABS-remme die voertuig toelaat om te draai met vol remme en dus die hindernis te vermy. Natuurlik wou almal so gou moontlik op die glybaan kom. (Foto: Brendon Staniforth) Ons was onlangs weer vir ŉ verfrissingskursus by Jaguar Land Rover Experience in Lonehill, Johannesburg. Dit is ŉ puik fasiliteit wat Jaguar Land Rover Suid-Afrika gebou het om sy produkte ten toon te stel en waar klante en toekomstige klante sy produkte op die verskillende bane op die proef kan stel. Aan die Jaguar-kant is daar al die dinamiese hanteringsbane en aan die Land Rover-kant al die 4×4-hindernisbane. Natuurlik wou almal so gou moontlik op die glybaan (skidpan) kom om hul glyren (drifting)-vermoëns te wys. Wel, bitter min mense het eintlik uitsonderlike glyren-vermoëns. Ek inkluis. Ek kan ŉ reusewieltol verhoed en elke nou en dan kan ek een volle ronde van die baan doen met die boude wat mooi uitswaai, maar elke motorjoernalis se droom van honderde konsentriese sirkels óm en óm… Nee wat, daai is ŉ kuns wat jare se oefening en ŉ reuse-bandbord verg. As mense my vra of hulle só ŉ kursus moet bywoon is my antwoord altyd: Absoluut. (Foto: Brendon Staniforth) Dit kan duur raak, maar baie versekeringsmaatskappye gee korting op jou premie indien jy die sertifikaat vir hulle stuur. Ek glo ook vas ŉ groot faktor wat tot noodlottige ongelukke bydra, is benoude bestuurders wat paniekbevange verkeerd in stresvolle situasies optree. Gevorderde bestuurskursusse is puik om dié benoudheid te voorkom. Jaguar Land Rover bied verskeie kursusse in Johannesburg en Kaapstad aan. Loer gerus hier vir meer inligting oor Jaguar se aanbiedings by die Jaguar Land Rover Experience Centre in Johannesburg en hier vir Land Rover s’n.